DA Den Europæiske Unions Tidende C 141/16

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 141/08)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»PÃO DE LÓ DE OVAR«

EU-nr.: PT-PGI-0005-01341 — 28.5.2015

BGB ( ) BGB ( X )

1. Betegnelse(r)

»Pão de Ló de Ovar«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Pão de Ló de Ovar« er en kage, der fremstilles med æg, frem for alt æggeblommer, sukker og mel.

Kagen er omgivet af hvidt papir og har samme form som de lokale »broa«-brød (majsbrød). Krummen, som er let, cremet, blød og gul, kaldes »ló«. Skorpen er gyldent brun og let fugtig. Den fugtige del af krummen kaldes »pito«. Kagens fysiske, kemiske og sensoriske egenskaber angives nedenfor:

Gennemsnitlige værdier for de fysiske parametre for de forskellige typer af »Pão de Ló de Ovar«

»Pão de Ló de Ovar« »Miniatura« eller »Infantes« »Pão de Ló de Ovar« Normal Min. Maks. Min. Maks. Vægt (gr.) 100 125 485 1 500 Højde (cm) 3 8 7 14 Diameter (cm) 11 12 16 28

»Pão de Ló de Ovar Miniatura« kaldes ofte også »Infantes«.

Gennemsnitlige kemiske værdier for »Pão de Ló de Ovar«

Min. Maks. Min. Maks. Sukker (%) 37,80 49,20 Opløseligt 29,20 Opløseligt 39,20 Ikkeopløseligt 5,40 Ikkeopløseligt 13,40 Fedt (%) 12,80 18,20 Samlet vandindhold (%) 24,50 33,10 Proteiner (%) 7,40 14,60 Opløselige 1,30 Opløselige 2,70 Ikkeopløselige 7,90 Ikkeopløselige 10,10 Vandaktivitet 0,831 Vandaktivitet 0,937

Eftersom produktet dehydreres i løbet af sin holdbarhedsperiode, kan disse værdier reduceres med 2,5 %.

Sensoriske egenskaber

Farve Skorpe: mørkegul eller brun Fugtig del af krumme (»Pito«): gyldent æggefarvet; der kan forekomme orange eller svagt brune toner Tør del af krumme (»Parte Seca«): æggefarvet, evt. med orange toner Udseende Skorpe: ensartet; der kan være nogle ujævnheder, hvor kagen er faldet sammen og nogle få bobler, som er karakteristiske for kagen Våd del af Krumme (»Pito«): cremet, let flydende; kan løbe, når man tager stykker af kagen Tør del af krumme (»Parte Seca«): svampet Aroma »Pão de Ló«: let aroma af æg og lidt karamel (ikke brændt) Smag »Pão de Ló«: sød med smag af æg Struktur »Pão de Ló«: middelfast, blød struktur, som smelter i munden og herved lader kagens flydende del komme til sin fulde ret.

3.3. Foder (kun for produkter af animalsk oprindelse) og råvarer (kun for forarbejdede produkter)

Friske æg, hvidt sukker, hvedemel (type 55) og salt (denne ingrediens er fakultativ)

3.4. Specifikke etaper af produktionen, som skal finde sted i det afgrænsede geografiske område:

Fremstilling af dej

Dette er en fase, hvor bagernes erfaring har afgørende betydning for produktets endelige kvalitet, og når det skal vurderes, hvornår dejen har den rette konsistens.

Forberedelse af forme og ophældning af dej

Formene beklædes med bagepapir. Dette kræver knowhow og fingerfærdighed.

Dejen hældes derefter op i formen, hvilket også kræver en dygtig og erfaren bager.

Bagning

Kagerne skal under bagningen overvåges nøje, fordi »Pão de Ló de Ovar« afhængigt af bagetiden får mere eller mindre »pito«, som er en egenskab, der adskiller dette produkt fra andre kager.

Afkøling

Kagerne forbliver i formene, indtil de er afkølet. Efter afkølingen skæres papiret til.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Mærkningen for Pão de Ló skal omfatte følgende elementer:

1. »Pão de Ló de Ovar« — beskyttet geografisk betegnelse eller Pão de Ló de Ovar BGB

2. Logoet for »Pão de Ló de Ovar«, som er gengivet nedenfor:

4. Kort angivelse af det geografiske områdes afgrænsning

Ovar kommune: (følgende »freguesias« (mindre administrative enheder under kommuner): Esmoriz, Cortegaça, Maceda, Arada, Ovar, S. João, S. Vicente og Válega).

5. Tilknytning til det geografiske område

Lige siden slutningen af det 18. århundrede har den knowhow, der tages i anvendelse ved fremstillingen af »Pão de Ló de Ovar«, været begrænset til Ovar kommune (oprindeligt Vila de Ovar).

Fremstillingen af »Pão de Ló de Ovar« er begrænset til Ovar kommune på grund af tilknytningen mellem produktets navn og det afgrænsede område, hvor produktet opnåede sit ry i forbindelse med de lokale påskeceremonier, hvor man spiste denne kage. Det fremgår af dokumenter, at der er tale om en tradition i Ovar, der kan dateres tilbage til 1781.

Vidnesbyrd om fremstillingen af »Pão de Ló de Ovar« allerede i slutningen af det 18. århundrede i Vila Ovar stammer fra fader Manuel Lírio, som havde lejlighed til at gennemgå allerede dengang beskadiget dokumentation fra Irmandade dos Passos (Passos-broderskabet). Fader Lírio gennemgik de pågældende bøger, som »lå åbne og rådnede på jorden med en indbinding, der var ved at falde fra hinanden, og med krøllede sider som en bunke snavsede pjalter« og skrev følgende i »Os Passos: subsídios para a história de Ovar«: »i 1781 fik de præster, der bar de religiøse figurer i påskeprocessionen, »Pão de Ló de Ovar« som gaver. Dette bør tjene som vidnesbyrd om, hvor gammel denne kage er«.

Det, der har gjort denne kage så kendt, er kombinationen af naturlige og regionale faktorer som f.eks. den meget høje kvalitet af de æg, der anvendes, og den knowhow, som er afgørende for det færdige produkt.

»Pão de Ló de Ovar« adskiller sig fra andre bagervarer — dels på grund af »broa«-formen, den cremede lysegule og bløde krumme (»ló«) med en tynd brun og let fugtig skorpe, som er resultatet af den håndværksmæssige fremstilling, dels på grund af kagens fugtige del (»pito«).

Den fremstillingsmetode, der anvendes til at opnå en let og blød cremet og fugtig krumme, omfatter flere faser, hvor Ovar-bagernes knowhow spiller en afgørende rolle, når det kommer an på at opnå den homogenitet, som vil gøre det muligt at fremstille et produkt, som har de ønskede egenskaber.

Det første trin i forbindelse med forberedelse af dejen er sammenblandingen af råvarerne — æg, sukker og salt (fakultativt) — som røres sammen i højest 20 minutter, indtil der opnås en hvidlig masse. Herefter tilføjes sigtet mel, som blandes indtil der langsomt opnås en homogen masse.

Dette er en fase, hvor knowhow er afgørende for at sikre det færdige produkts kvalitet, fordi denne etape er betingende for de egenskaber, der adskiller »Pão de Ló de Ovar« fra andre produkter.

Den efterfølgende foring af lerforme (røde eller sorte) med bagepapir er også en etape, der er helt specifik for dette produkt. Lerformene fores med bagepapir (100-120 g/m2), der foldes otte gange, således at der dannes fire plisseringer. Foldningen af papiret er vigtig, fordi den skal sikre kagen den rigtige form. Der er lige stor afstand mellem plisseringerne. Papiret klippes efterfølgende i et zigzag-mønster.

Herefter hældes dejen i formene, der er foret med bagepapir. Også her spiller bagernes knowhow ind, eftersom mængden af dej og den måde, hvorpå den hældes i formene, har afgørende betydning for, at bagningen forløber normalt, og at dejen ikke løber ud over bagepapiret.

Den afsluttende etape er bagningen, hvortil der anvendes en elektrisk ovn, og som finder sted ved en temperatur på mellem 140 og 200 °C i mellem 50 minutter og 2 timer — afhængigt af nettovægten af det produkt, der fremstilles. Denne arbejdsgang har meget stor betydning for produktets kvalitet og afhænger af den knowhow, der tages i brug for at finde den rette balance mellem bagetiden og krummens konsistens, og den kræver fortsat overvågning.

Produktet er klart, når skorpen er gyldent brun og let fugtig, og krummen er cremet. »Pão de Ló de Ovar« har alt efter bagetiden mere eller mindre »pito«, og det er med til at gøre dette produkt til en unik bagervare.

De særlige egenskaber, man finder hos »Pão de Ló de Ovar«, er et resultat af den knowhow, der indgår i at fremstille dejen, hælde dejen op i formene og at bestemme den ideelle bagetid.

»Pão de Ló de Ovar« er et direkte resultat af den knowhow, der kræves til fremstilling af dejen og bagning, og som går tilbage til slutningen af det 18. århundrede, hvor man allerede bagte denne kage.

Ifølge mundtlige overleveringer var der i det 19. århundrede flere familier i Ovar, som fremstillede kager, heriblandt navnlig den kendte »Pão de Ló de Ovar«. I 1877 skrev Marques Gomes i »Aveiro e seu Distrito« om Vila de Ovar, at »for så vidt angår bagervarerne er byen kendt for »pão de ló« og »ovos molles« (bløde æg), som er konkurrerende produkter i Aveiro«. »Pão de Ló de Ovar« vandt sit ry blandt de portugisiske kager på grund af sin høje kvalitet og blev gradvist solgt på større og større markeder.

Via optrædener i 1949, 1950 og 1972 bidrog Ovars kor også til at udbrede »Pão de Ló de Ovar«.

Lige siden 1980'erne har »Pão de Ló de Ovar« været præsenteret på hovedparten af de nationale gastronomiske messer og vundet priser i de vigtigste konkurrencer. »Pão de Ló de Ovar« blev navnlig i sidste halvdel af det 19. århundrede kendt i landets hovedstad takket være en tradition skabt af matroserne fra Ovars »fragatas« (lokale transportsejlskibe), som i forbindelse med festligheder forærede skibenes ejere og disses kunder »Pão de Ló de Ovar« transporteret i store flettede kurve.

»Pão de Ló Celeste de Ovar«, som allerede blev produceret og distribueret i større målestok fra 1917, bidrog meget til at promovere »Pão de Ló de Ovar«.

»Pão de Ló de Ovar« er et enestående produkt, som i afgørende grad præges af bagernes knowhow, der medvirker til at skabe en meget tæt forbindelse til den lokalitet, hvor det fremstilles.

Der er omfattende dokumentation for dette produkts renommé, og det har lige siden slutningen af det 18. århundrede udelukkende været forbundet med Ovar kommune.

»Pão de Ló de Ovar« har således aldrig mistet sin stærke forankring i Ovar kommune.

Henvisning til offentliggørelsen af varespecifikationen

(Artikel 6, stk. 1, andet afsnit i forordningen)

http://www.dgadr.mamaot.pt/images/docs/val/dop_igp_etg/Valor/CE_Pao_lo_Ovar.pdf.

(1) EUT L 343 af 14.12.2012, s. 1.